ԳՆՄԱՆ ԳՈՐԾԸՆԹԱՑՆԵՐԻ ՎԵՐԱԲԵՐՅԱԼ ՊԱՏՎԻՐԱՏՈՒՆԵՐԻՑ

ՀԱՃԱԽԱԿԻ ՍՏԱՑՎՈՂ ՀԱՐՑԱԴՐՈՒՄՆԵՐ ԵՎ ԴՐԱՆՑ ՎԵՐԱԲԵՐՅԱԼ ՏՐԱՄԱԴՐՎԱԾ ՊԱՐԶԱԲԱՆՈՒՄՆԵՐ

|  |  |  |
| --- | --- | --- |
| Հ/Հ | Հարց | Պարզաբանում |
| 1 | Եթե մասնակցի կողմից ներկայացված հայտում բացակայում է հայտի ապահովումը, կամ այն կազմված և/կամ ներկայացված չէ հրավերով սահմանված պահանջներին համապատասխան, ապա տվյալ դեպքում պե՞տք է նախաձեռնվի այդ մասնակցին գնումների գործընթացներին մասնակցելու իրավունք չունեցող մասնակիցների ցուցակում ներառելու գործընթաց, թե՞ ոչ: | Քննարկվող դեպքում մասնակցին չի տրվում հայտի ապահովմանը վերաբերող անհամապատասխանությունը շտկելու հնարավորություն և այդ մասնակցի հայտը մերժվում է՝ վերջինիս նկատմամբ չկիրառելով պատասխանատվության որևէ միջոց (այդ թվում՝ չի ձեռնարկվում նշված ցուցակում ներառելու գործընթաց), քանի որ նշված հանգամանքը չի որակվում որպես գնման գործընթացի շրջանակում ստանձնած պարտավորության խախտում: |
| 2 | Պայմանագրով նախատեսված ապրանքը չմատակարարվելու (ապրանքի մատակարարման գործողությունների կատարմանն ընդհանրապես ձեռնամուխ չլինելու) հիմքով պայմանագիրը պատվիրատուի կողմից միակողմանի լուծվելու դեպքում պայմանագրով նախատեսված տուգանքը ենթակա՞ է կիրառման, թե՞ ոչ: | Պայմանագիրը պատվիրատուի կողմից միակողմանի լուծվելու դեպքում պայմանագրով (ՀՀ կառավարության 04.05.2017թ. N 526-Ն որոշմամբ հաստատված կարգով (այսուհետ՝ կարգ)) սահմանված տուգանքները ենթակա են կիրառման: |
| 3 | Էլեկտրոնային եղանակով իրականացվող գնումների դեպքում ՀՀ ռեզիդենտ մասնակցի կողմից ներկայացված գնային առաջարկը ո՞ր դեպքում է ենթակա շտկման: | Նշված դեպքում գնային առաջարկը ենթակա է շտկման երբ հաստատված է մասնակցի ստորագրությամբ, սակայն բացակայում է էլեկտրոնային թվային ստորագրությունը: Ընդ որում շտկումը վերաբերում է միայն էլեկտրոնային թվային ստորագրությամբ հաստատելուն: |
| 4 | Պայմանագրի կատարման փուլում պատվիրատուն կարո՞ղ է ընդունել մատակարարված ապրանքը, որի բնութագիրը տարբերվում է պայմանագրով սահմանված բնութագրից: | Եթե մատակարարված ապրանքի որակական հատկանիշները գերազանցում են պայմանագրով սահմանված պահանջները՝ ապահովելով կարիքի բավարարումը, ապա պատվիրատուն ընդունում է այդ ապրանքը: |
| 5 | Պայմանագիր կնքելու որոշման մասին հայտարարության հրապարակումը պարտադի՞ր է գնումը մեկ անձից գնման ձևով իրականացնելու դեպքում: | Պայմանագիր կնքելու որոշման մասին հայտարարության հրապարակումը պարտադիր է գնման բոլոր, այդ թվում՝ մեկ անձից գնում կատարելու ընթացակարգի կիրառման դեպքում: |
| 6 | Էլեկտրոնային աճուրդի կիրառման արդյունքոմ ՀՀ ռեզիդենտ մասնակիցների հետ կնքվող պայմանագրերի (ենթակա են հաստատման էլեկտրոնային թվային ստորագրությամբ) դեպքում, 1 հատ էլ․ թվային ստորագրությունը բավարա՞ր է, թե՞ բոլոր հավելվածները պարտադիր պետք է հաստատվեն էլ․ թվային ստորագրությամբ։ | Նշված դեպքում յուրաքանչյուր էլեկտրոնային փաստաթղթի (ֆայլի) վրա պայմանագրի կողմերից յուրաքանչյուրի կողմից սահմանված պահանջներին համապատասխան դրված մեկ թվային ստորագրությունը բավարար է փաստաթուղթը վավեր համարելու համար։ |
| 7 | Կարգի 50-րդ կետի համաձայն՝  եթե կնքված պայմանագրի գինը գերազանցում է գնումների բազային միավորը, ապա կնքված պայմանագրի մասին հայտարարությունում նշվում է նաև, որ դրանով սահմանված ժամկետում հանրային հսկողություն իրականացնող անձինք կարող են պատվիրատուին ներկայացնել կնքված տվյալ պայմանագրի արդյունքի ընդունման գործընթացին պատասխանատու ստորաբաժանման հետ համատեղ մասնակցելու գրավոր պահանջ՝ դրան կից ներկայացնելով պահանջվող փաստաթղթերը։  Նշված պահանջը կարո՞ղ է պատվիրատուին ներկայացվել էլեկտրոնային փոստի միջոցով։ | Քննարկվող նորմով սահմանված գրավոր պահանջը և կից փաստաթղթերը չեն կարող ներկայացվել էլեկտրոնային փոստի միջոցով: |
| 8 | Եթե գնման գինը գերազանցում է 25 մլն. դրամը կարո՞ղ է արդյոք հայտի ապահովման մի մասը ներկայացվել կանխիկ փողի ձևով, իսկ մնացած մասը՝ բանկային երաշխիքի ձևով: | Արգելող կարգավորումներ չկան, հետևաբար կարող է հայտի ապահովման մի մասը ներկայացվել կանխիկ փողի, իսկ մնացած մասը՝ բանկային երաշխիքի ձևով: |
| 9 | Կանխիկ փողի ձևով ներկայացված որակավորման և/կամ պայմանագրի ապահովումները կարո՞ղ են փոխարինվել բանկային երաշխիքներով: | Կանխիկ փողի ձևով ներկայացված որակավորման և/կամ պայմանագրի ապահովումները կարող են փոխարինվել բանկային երաշխիքներով և հակառակը՝ բանկային երաշխիքների ձևով ներկայացված ապահովումները կարող են փոխարինվել կանխիկ փողի ձևով ներկայացված ապահովումներով: |
| 10 | Կարգի 21-րդ կետի 1-ին ենթակետի «դ» պարբերության համաձայն՝ գնումների պլանը հաստատելու (փոփոխություններ և լրացումներ կատարելու) պատվիրատուի ղեկավարի լիազորությունն իրականացնում է «Գնումների մասին» օրենքի (այսուհետ՝ օրենք) 2-րդ հոդվածի 1-ին մասով սահմանված մարմնի ղեկավարը:  Արդյո՞ք խոսքը վերաբերվում է գնումների պլանում յուրաքանչյուր տեսակի փոփոխություններին և լրացումներին, թե միայն նշված պարբերությամբ սահմանված մեկ անձից գնումների դեպքում է գնումների պլանը հաստատում մարմնի ղեկավարը: | Պատվիրատուի ղեկավարի փոխարեն մարմնի ղեկավարի կողմից գնումների պլանում փոփոխությունների և լրացումների կատարման գործառույթը վերաբերում է բոլոր գնման ձևերին: |
| 11 | Կարգի 22-րդ կետով սահմանվում է, որ ապրանքների գնման դեպքում հղումներ օգտագործելիս ներկայացվում են որպես համարժեք առաջարկվող ապրանքների ֆիրմային անվանումը, մոդելը և արտադրողը: Արդյո՞ք որպես համարժեք առաջարկվող ապրանքների ֆիրմային անվանումը, մոդելը և արտադրողը սահմանելու դեպքում այլ ֆիրմային անվանման, մոդելի և արտադրողի ապրանք գնահատող հանձնաժողովը չի կարող ընդունել մասնակցի կողմից: | Եթե ապրանքների գնման հրավերների տեխնիկական բնութագրերում օգտագործվում են հղումներ, ապա հրավերով սահմանվում են նաև պատվիրատուի կարիքի բավարարման տեսակետից որպես համարժեք համարվող ապրանքների ֆիրմային անվանումը, մոդելը և արտադրողը: Քննարկվող կարգավորման կիրառման դեպքում հրավերով նախատեսվում է, որ մասնակիցը հայտով ներկայացնում է հրավերի տեխնիկական բնութագրերում նշված ապրանքները, իսկ հայտերի գնահատման փուլում բավարար է գնահատվում միայն հրավերում նշված բնութագիր (ֆիրմային անվանում, մոդել և արտադրող) ունեցող ապրանքը: |
| 12 | Եթե գնման ընթացակարգը կազմակերպվում է օրենքի 15-րդ հոդվածի 6-րդ մասի 1-ին կետի հիմքով և գնման հայտով ներկայացվում է ընթացակարգը կազմակերպելու կամ դրան նախորդող տարվա ընթացքում նմանատիպ ապրանքի կամ աշխատանքի կամ ծառայության ձեռքբերման նպատակով կնքված պայմանագրով (գործարքով) սահմանված մեկ միավոր գինը, այդ գինը հանդիսանու՞մ է արդյոք որպես գնման գին, թե ոչ: Եթե չի հանդիսանում որպես գնման գին, ապա ի՞նչ նպատակով է ներկայացվում գնման հայտում: | Օրենքի 15-րդ հոդվածի 6-րդ մասի 1-ին կետի համաձայն՝ նույն մասը կարող է կիրառվել, եթե պատվիրատուն չի կարողանում նախապես կանխատեսել (հաշվարկել) գնումների համար անհրաժեշտ ֆինանսական միջոցների չափը.   * կարգի 21-րդ կետի 2-րդ ենթակետի «ա» պարբերության համաձայն՝ եթե գնման ընթացակարգը կազմակերպվում է օրենքի 15-րդ հոդվածի 6-րդ մասի 1-ին կետի հիման վրա, ապա ապրանքների կամ աշխատանքների կամ ծառայությունների, բացառությամբ շինարարական ծրագրերի, ներառյալ նախագծային փաստաթղթերի մշակման, փորձաքննության և տեխնիկական հսկողության ծառայությունների գնման դեպքում հայտով ներկայացվում է նաև ընթացակարգը կազմակերպելու կամ դրան նախորդող տարվա ընթացքում նմանատիպ ապրանքի կամ աշխատանքի կամ ծառայության ձեռքբերման նպատակով կնքված պայմանագրով (գործարքով) սահմանված մեկ միավոր գինը, եթե առկա է նման պայմանագիր (գործարք): Եթե նմանատիպ պայմանագիր առկա չէ, ապա դրա մասին հայտում կատարվում է նշում, իսկ գինը չի սահմանվում:   Օրենքի հիշյալ նորմով սահմանված դեպքում գործընթացը կազմակերպում է տվյալ գնման առարկայի գնման գինը պարզելու համար: Իսկ կարգի քննարկվող նորմով սահմանված կարգավորումը չի կարող հանդիսանալ որպես գնման գին, քանի որ տվյալ դեպքում խոսքը վերաբերում է նմանատիպ գնման առարկաներին և դրանց միավոր գինը գնման հայտում ներառվում է որպես գնման առարկայի կողմնորոշիչ գին: |
| 13 | Եթե գնման ընթացակարգին մասնակցելու համար հայտ ներկայացրած միակ մասնակցի գնային առաջարկը գերազանցում է գնման գինը, ապա կարո՞ղ է այդ մասնակցի հետ կնքվել պայմանագիր, թե ոչ: | 02.11.2022թ.-ից հետո սկսված գնման գործընթացների դեպքում եթե գնման ընթացակարգին մասնակցելու համար հայտ ներկայացրած միակ մասնակցի գնային առաջարկը գերազանցում է գնման գինը, ապա կարող է այդ մասնակցի հետ կնքվել պայմանագիր: Նշված կարգավորումը չի կիրառվում էլեկտրոնային աճուրդով գնում կատարելու ընթացակարգի դեպքում: |
| 14 | Եթե պայմանագրի գինը կազմում է 80 մլն ՀՀ դրամ և կնքվում է օրենքի 15-րդ հոդվածի 6-րդ մասի հիման վրա և պայմանագրի կնքման իրավասության առաջացման պահին առկա ֆինանսական միջոցները կազմում են 20 մլն դրամ: Հետագայում երբ ևս 10 մլն դրամ հատկացվի, ապա համաձայնագիր կնքելու համար պայմանագրի և որակավորման նոր ապահովումներ պե՞տք է ներկայացվեն, թե ոչ: | Քննարկվող օրինակի դեպքում պայմանագրի և որակավորման ապահովումների փոխարինման անհրաժեշտություն չի առաջանում: |
| 15 | Եթե հայտը ներկայացվում է լիազորված անձի կողմից և վերջինս չի հանդիսանում ՀՀ ռեզիդենտ, ապա հայտում ներառվող փաստաթղթերը լիազորված անձի կողմից պե՞տք է հաստատվեն էլեկտրոնային թվային ստորագրությամբ: | Եթե հայտը ներկայացվում է լիազորված անձի կողմից և վերջինս չի հանդիսանում ՀՀ ռեզիդենտ, ապա հայտում ներառվող փաստաթղթերը լիազորված անձի կողմից չեն հաստատվում էլեկտրոնային թվային ստորագրությամբ: |
| 16 | Եթե էլեկտրոնային աճուրդի համակարգում անգործության ժամկետի ավարտը ավտոմատ կերպով նշվում է շաբաթ օր, ապա ո՞ր օրն է համարվում անգործության ժամկետի ավարտի օր։ | Քննարկվող դեպքում եթե անգործության ժամկետի ավարտը համընկնում է ոչ աշխատանքային օրվա հետ, ապա անգործության ժամկետի ավարտի օր է համարվում դրան հաջորդող աշխատանքային օրը: |
| 17 | Եթե օրենքի 15-րդ հոդվածի 6-րդ մասի հիմքով կազմակերպված գնման գործընթացի շրջանակում գնման գինը կազմում է 100 մլն դրամ, իսկ դրա արդյունքում կնքված պայմանագրի գինը՝ 65 մլն դրամ: Հատկացված ֆինանսական միջոցների չափը 40 մլն դրամ կազմելու դեպքում, ի՞նչ գումարի չափով է փոխարինվում տուժանքի ձևով ներկայացված որակավորման ապահովումը երաշխիքով կամ կանխիկ փողով: | Քննարկվող դեպքում որակավորման ապահովումը պետք է փոխարինվի 18 461 538 դրամի չափով (պայմանագիրը կնքելիս տուժանքի ձևով ներկայացված որակավորման ապահովումը կազմում է 30 մլն դրամ, որը կազմում է պայմանագրի գնի՝ 65 մլն.-ի 46,153846 տոկոսը, իսկ 40 մլն.-ի 46,153846 տոկոսը կազմում է 18 461 538 դրամ): |
| 18 | Եթե էլեկտրոնային աճուրդի ձևով կազմակերպված գնման ընթացակարգը հայտարարվում է չկայացած, ապա տվյալ գնումը կարո՞ղ է կատարվել գնանշման հարցման ընթացակարգի կիրառմամբ: | Եթե էլեկտրոնային աճուրդի ձևով կազմակերպված գնման ընթացակարգը չկայացած է հայտարարվում օրենքի 37-րդ հոդվածի 1-ին մասի 1-ին կամ 4-րդ ենթակետով նախատեսված հիմքով, ապա տվյալ գնումը կարող է կատարվել գնման այլ ընթացակարգով՝ հաշվի առնելով տվյալ գնման ձևի կիրառման համար սահմանված պահանջները: |
| 19 | Էլեկտրոնային աճուրդի ձևով կազմակերպված ընթացակարգերը, որոնք չկայացած են հայտարարվում բոլոր մասնակիցների ներկայացրած գնային առաջարկները նախահաշվային գինը գերազանցելու հանգամանքով պայմանավորված և այդ հայտերը ավտոմատ կերպով մերժվում են համակարգի կողմից, ապա տվյալ դեպքում պե՞տք է կիրառվի անգործության ժամկետ, թե ոչ: | Քննարկվող դեպքում անգործության ժամկետ չի կիրառվում: |
| 20 | Այն դեպքում, երբ հրավերով սահմանվում է, որ կանխավճարը նախատեսված է դեկտեմբեր ամսվա համար, արդյո՞ք մասնակիցը պետք է ներկայացնի կանխավճարի ապահովում մինչև պայմանագրի կնքումը, թե դա մասնակցի համար հանդիսանում է հավելյալ ֆինանսական պարտավորություն (օրինակ՝ երբ պայմանագիրը կնքվում է տվյալ տարվա հունվարին, իսկ կանխավճարը պետք է փոխանցվի դեկտեմբերին): | Եթե հրավերով նախատեսվել է կանխավճարի տրամադրում, ապա պայմանագիրը կնքելուց հետո կանխավճարը պայմանագիրը կնքած անձին կարող է տրամադրվել հետագայում, պայմանով, եթե վերջինս կներկայացնի կանխավճարի ապահովում: |
| 21 | Եթե հրավերով սահմանված աշխատանքների կատարման համար պահանջվում է համապատասխան ոլորտի լիցենզիա և մասնակիցը չունի այդ լիցենզիան և գնման գործընթացին մասնակցում է ենթակապալի պայմանագրով, պայմանով, որ լիցեզիայի պահանջին բավարարում է ենթակապալառուն, ապա այդ հայտը կարող է համարվել հրավերի պահանջներին բավարարող, թե ոչ: | Նշված դեպքում հայտը չի կարող համարվել, որպես հրավերի պահանջներին բավարարող, քանի որ հրավերով սահմանված պահանջներին պետք է բավարարի մասնակիցը, իսկ ենթակապալառուն չի հանդիսանում մասնակից: |
| 22 | Արդյո՞ք պայմանագրի ժամկետի երկարաձգման մասին առաջարկությունը պայմանագրի կողմը (կատարողը) կարող է ներկայացնել պատվիրատուի աշխատակցի անձնական և բաժնի աշխատանքային ոչ պաշտոնական էլեկտորնային հասցեներին: | Պայմանագրի ժամկետի երկարաձգման մասին առաջարկությանը պետք է ներկայացվի պաշտոնապես, այլ ոչ աշխատակցի անձնական և բաժնի աշխատանքային ոչ պաշտոնական էլեկտորնային հասցեներին: |
| 23 | Կանխավճարի ապահովումը ե՞րբ է վերադարձվում մասնակցին՝ պայմանագրի կատարման ավարտից, թե՞ կանխավճարի մարումից հետո: | Եթե հատկացված կանխավճարը պայմանագրով սահմանված կարգով ամբողջությամբ մարված է, ապա կանխավճարի ապահովումը ենթակա է վերադարձման: |
| 24 | Օրենքի 14-րդ հոդվածի 2-րդ մասի հիմքով կարելի՞ է ենթադրել, որ հայտերը կարող են ներկայացվել կամ հայերեն, կամ անգլերեն կամ ռուսերեն, թե պարտադիր է հայտի հայերեն տարբերակը, իսկ անգլերեն կամ ռուսերեն տարբերակները կարող են ներկայացվել՝ ըստ ցանկության, և արդյո՞ք նույն պահանջները վերաբերում է նաև ընթացակարգի շրջանակներում ներկայացված որակավորման պահանջները սահմանող փաստաթղթերին (նմանատիպ պայմանագրեր, աշխատանքային ռեսուրսների վերաբերյալ տվյալներ և այլն): | Հայտի (ներառում է մասնակցի առաջարկն ընդգրկող բոլոր փաստաթղթերը), հայերեն լեզվով ներկայացումը պարտադիր է, իսկ անգլերեն կամ ռուսերեն լեզվով հայտի ներկայացումը մասնակիցն ապահովում է ըստ ցանկության:  Միաժամանակ, մասնակցի կողմից ներկայացվող հայտում ներառվող իր կողմից չհաստատվող (օրինակ՝ դիպլոմներ, վկայականներ, պայմանագրեր և այլն) փաստաթղթերը կարող են կազմված չլինել հայերեն, այլ կարող են կազմված լինել անգլերեն կամ ռուսերեն լեզուներով՝ հրավերով սահմանված դեպքում:\* |
| 25 | Եթե մասնակիցը հայտ է ներկայացնում գնման միևնույն ընթացակարգի տարբեր չափաբաժինների մասով և գնման գործընթացի շրջանակում ստանձնված պարտավորության խախտման հետևանքով զրկվում է հետագա մասնակցության իրավունքից բոլոր չափաբաժինների մասով, ապա այն դեպքում երբ այդ չափաբաժինների մի մասով ընթացակարգը հայտարարվում է չկայացած, իսկ մնացած մասով կնքվում են պայմանագրեր, ապա նկարագրված դեպքում պատվիրատուի ղեկավարը տվյալ ընթացակարգի շրջանակում տարբեր չափաբաժինների մասով այդ մասնակցին սև ցուցակում ներառելու համար պետք է կայացնի նմանատիպ մի քանի որոշումներ և դրանք բոլորը ներկայացնի լիազոր մարմին, թե առաջին որոշումը կայացնելու և լիազոր մարմին ներկայացնելու դեպքում նույն ընթացակարգի շրջանակում նույնատիպ խախտման համար այլ որոշում կայացնելու անհրաժեշտություն այլևս չկա: | Պատվիրատուի կողմից հիշյալ որոշումը կայացվում է յուրաքանչյուր չափաբաժնի մասով: |
| 26 | Եթե մասնակիցը հայտով ներկայացրել է հրավերի պահանջներին չհամապատասխանող ապրանքի տեխնիկական բնութագիր, արդյո՞ք գնահատող հանձնաժողովի գնահատմամբ հայտը մերժելուց հետո պետք է պատվիրատուն նախաձեռնի մասնակցին գնումների գործընթացին մասնակցելու իրավունք չունեցող մասնակիցների ցուցակում ներառելու գործնթաց համաձայն օրենքի 6-րդ հոդվածի: | Նշված դեպքում մասնակցին սահմանված կարգով տրվում է հայտը շտկելու հնարավորություն և արձանագրված անհամապատասխանությունները վերջինիս կողմից չշտկելու և/կամ շտկման արդյունքում ևս անհամապատասխանություն արձանագրվելու պարագայում մասնակցի հայտը մերժվում է, և այդ հանգամանքը կարգի 32-րդ կետի 19-րդ ենթակետի իմաստով որակվում է, որպես գնման գործընթացի շրջանակում ստանձնված պարտավորության խախտում, ինչի հետևանքով օրենքի 6-րդ հոդվածի 1-ին մասի 6-րդ կետի «ա» ենթակետով սահմանված հիմքով (այն է՝ խախտել է գնման գործընթացի շրջանակում ստանձնած պարտավորությունը, որը հանգեցրել է գնման գործընթացին տվյալ մասնակցի հետագա մասնակցության դադարեցմանը և մասնակիցը հրավերով սահմանված ժամկետում չի վճարել հայտի ապահովման գումարը,) պատվիրատուի ղեկավարը կայացնում է այդ մասնակցին նշված ցուցակում ներառելու որոշում: |
| 27 | Կարգի 56-րդ կետի 4-րդ ենթակետով նախատեսված՝ պայմանագրի կատարման ժամկետների երկարաձգման վերաբերյալ կարգավորումը կիրառելի է արդյոք Օրենքի 15-րդ հոդվածի 6-րդ մասի հիմքով կնքված պայմանագրի շրջանակում կնքված յուրաքանչյուր համաձայնագրի համար: | Եթե պայմանագիրը կնքվել է օրենքի 15-րդ հոդվածի 6-րդ մասի հիման վրա, ապա կարգի 56-րդ կետի 4-րդ ենթակետով՝ ժամկետի երկարաձգման մասով նախատեսված պայմանը կիրառելի է յուրաքանչյուր դեպքում ֆինանսական հատկացումների հիման վրա կնքված համաձայնագրով սահմանված աշխատանքների կատարման ժամկետի երկարաձգման վրա: |
| 28 | Կարգի 33-րդ կետի 7-րդ կետով նախատեսված է, որ պայմանագրով (նախագծով) սահմանվում է նաև, որ՝ ծառայությունների գնման դեպքում երաշխիքային ժամկետ է սահմանվում պատվիրատուի կողմից ծառայությունը ընդունվելու օրվան հաջորդող օրվանից առնվազն 365 օրացուցային օրը: Արդյոք նշված պայմանը պետք է նախատեսվի նաև մաքրման ծառայությունների գնման պայմանագրերում: | Ծառայության ձեռքբերման երաշխիքային ժամկետի սահմանման հարցը որոշում է պատվիրատուն, պայմանով, որ այն պետք է կիրառելի լինի մատուցված ծառայության արդյունքի օգտագործման նկատմամբ: |
| 29 | Կարգի 23-րդ կետի 4-րդ ենթակետով հաստատված ցանկում ներառված գնումները մեկ անձից իրականացնելու համար արդյո՞ք մասնակիցը պետք է ունենա և/կամ ներկայացնի հատուկ կամ բացառիկ իրավունքի առկայության հավաստող փաստաթուղթ: | Կարգի 23-րդ կետի 4-րդ ենթակետով հաստատված ցանկում ներառված են այն գնումները, որոնք կարող են կատարվել մեկ անձից՝ օրենքի 23-րդ հոդվածի 1-ին մասի 1-ին կետով նախատեսված՝ հատուկ կամ բացառիկ իրավունքի առկայության հիմքով: Հետևաբար, եթե գնման առարկան ներառված է նշված ցանկում, ապա այդ հանգամանքը բավարար է գնումը մեկ անձից՝ նշված հիմքով կատարելու համար:  Միաժամանակ գնման ձևի ընտրությունն իրականացնում է պատվիրատուն՝ հաշվի առնելով այդ ձևի կիրառման համար սահմանված պայմանները, իսկ քննարկվող նորմով սահմանված կարգավորումը պատվիրատուի համար համարվում է հնարավորություն: |
| 30 | Եթե սուբվենցիոն ծրագրի շրջանակում համայնքի կողմից հատկացվող միջոցները առկա են սակայն պետական բյուջեից համաֆինանսավորման ենթակա մասը դեռևս ֆորմալ առումով բյուջետավորված չէ, ապա կարող է կնքվել համաձայնագիր պայմանագիրը պետական բյուջեից համաֆինանսավորման մասով ևս ուժի մեջ դնելու համար՝ պահանջելով տուժանքների ձևով ներկայացված ապահովումները փոխորինել բանկային երաշխիքներով կամ կանխիկ փողով: | Եթե սուբվենցիոն ծրագիրը սահմանված կարգով հաստատված է համապատասխան միավորի կողմից, ապա գտնում ենք, որ համաձայնագիրը պետք է կնքվի նշված ծրագրով նախատեսված՝ ինչպես պետական բյուջեից համաֆինանսավորման ենթակա, սակայն դեռևս ֆորմալ առումով չբյուջետավորված, այնպես էլ համայնքի կողմից հատկացվող միջոցների հանրագումարի չափով՝ անհրաժեշտության (հիմքերի առկայության) դեպքում տուժանքների ձևով ներկայացված ապահովումները ամբողջությամբ փոխորինելով բանկային երաշխիքներով կամ կանխիկ փողով: |
| 31 | Այն դեպքում, երբ պայմանագիրը կնքվում է օրենքի 15-րդ հոդվածի 6-րդ մասի հիմքով կազմակերպված ընթացակարգով՝ 3 տարի ժամկետով և ամեն տարի ֆինանսավորվում է կամ ֆինանսավորումը տարվա ընթացքում իրականացվում է մաս-մաս, ապա ինչ ընթացակարգով է վերադարձվում հայտի ապահովումը։ | Հայտի ապահովումը ամբողջությամբ ենթակա է վերադարձման առաջին համաձայնագիրը կնքելուց հետո: |
| 32 | Պայմանագրի կատարման փուլում մասնակցին գնումների գործընթացին մասնակցելու իրավունք չունեցող մասնակիցների ցուցակում ներառելու ընթացակարգը պետք է կազմակերպի գնումները համակարգողը, թե պատասխանատու ստորաբաժանումը։ | Պայմանագիրը կնքած անձին ցուցակում ներառելու ընթացակարգը ապահովում է գնումների համակարգողը՝ պատասխանատու ստորաբաժանման առաջարկության հիման վրա պայմանագիրը միակողմանիորեն լուծելու մասին պատվիրատուի ղեկավարի կողմից կայացված որոշման հիման վրա: |
| 33 | Պայմանագրով սահմանված ապրանքների մատակարարման, ծառայության մատուցման ժամկետի խախտման դեպքում ուշացած աշխատանքային օրերի մեջ ներառվում է արդյո±ք.  - պայմանագրով սահմանված ապրանքի մատակարարման, ծառայության մատուցման վերջնաժամկետի օրը,  -փաստացի մատակարարման օրը:  Օրինակ՝ պայմանագրով ապրանքների մատակարարման ժամկետ է սահմանված 2023 թվականի մինչև ապրիլի 10-ը, իսկ վաճառողն ապրանքները մատակարարել է 2023 թվականի ապրիլի 27-ին: | Տույժի հաշվարկման աշխատանքային օրերի հաշվարկում չի ներառվում պայմանագրով մատակարարման համար սահմանված վերջնաժամկետի օրը: Այսինքն՝ տուժերի հաշվարկը սկսվում է վերջնաժամկետին հաջորդող առաջին աշխատանքային օրվանից (քննարկվող օրինակում` 11.04.2023թ.-ից):  Տույժի հաշվարկման աշխատանքային օրերի հաշվարկում ներառվում է նաև ապրանքը փաստացի պատվիրատուին հանձնելու օրը (քննարկվող օրինակում` 27.04.2023թ.): |
| 34 | Եթե շինարարական աշխատանքների գնման բաց ընթացակարգի հրավերով չի սահմանվել, որ մասնակիցը պետք է ունենա կամ ներկայացնի համապատասխան լիցենզիա, ապա այդպիսի լիցենզիա չունեցող մասնակցի հայտը կարող է գնահատվել բավարար: | Լիցենզիան/ներդիրը (որպես փաստաթուղթ) ներկայացնելու պահանջ հրավերով չի կարող նախատեսվել՝ հաշվի առնելով մասնակցի կողմից հայտով ներկայացվելիք փաստաթղթերին վերաբերող կարգավորումները։ Միաժամանակ նշված պայմանը հրավերով սահմանված չլինելու դեպքում ևս մասնակցի՝ պարտադիր լիցենզավորված լինելու պահանջը ենթակա է պահպանման: |
| 35 | Արդյո՞ք օրենքի 23-րդ հոդվածի 1-ին մասի 1-ին կետով և կարգի 23-րդ կետի 4-րդ ենթակետի աղյուսակով սահմանված  ապրանքները, աշխատանքները կամ ծառայությունները ձեռք բերելու նպատակով մասնակիցը պետք է ներկայացնի իրական շահառուների վերաբերյալ հայտարարագիր: | Գնման ընթացակարգը մեկ անձից գնման ձևով կազմակերպվելու դեպքում պարտադիր է հրավերով մասնակցից  իրական շահառուների վերաբերյալ տեղեկություններ պահանջելը և այն պայմանագիր կնքելու որոշման մասին հայտարարության հետ միաժամանակ տեղեկագրում հրապարակելը: |
| 36 | Երկու փուլով մրցույթի ընթացակարգի շրջանակում նախաորակավորված մասնակիցները կարող են արդյոք երկրորդ փուլում.  - հանդես գալ միասին՝ կոնսորցիումով (համատեղ գործունեության պայմանագրով),  - ներկայացնել գործակալական պայմանագիր տվյալ գնման ընթացակարգի շրջանակներում հայտ ներկայացրած կամ չներկայացրած ընկերության հետ։ | Մասնակիցը երկու փուլով մրցույթի դեպքում համատեղ գործունեությամբ մասնակցելու հնարավորություն ունի ինչպես նախաորակավորման ընթացակարգի ժամանակ՝ ելնելով դրանով սահմանված որակավորման չափանիշին բավարարելու պայմանից, այնպես էլ նախաորակավորվելուց և 1-ին փուլի հայտ ներկայացնելուց հետ՝ ելնելով 2-րդ փուլին մասնակցելու համար նախատեսված որակավորման չափանիշներին բավարարելու պայմաններից: Ընդ որում կոնսորցիումի անդամը չի կարող 2-րդ փուլին մասնակցելու համար ներկայացնել առանձին հայտ:  Ինչ վերաբերում է գործակալության պայմանագրին, ապա բարձրացված հարցադրման հետ կապված պայմանները սահմանված են կարգի 32-րդ կետի 6-րդ ենթակետով, համաձայն որի կնքվելիք պայմանագիրը կարող է իրականացվել գործակալության պայմանագիր կնքելու միջոցով: Գործակալության պայմանագրի կողմ չի կարող հանդիսանալ տվյալ ընթացակարգին մասնակցելու նպատակով հայտ, այդ թվում նախաորակավորման, ներկայացրած այլ մասնակիցը: |
| 37 | Աշխատանքների կատարման պայմանագրով երաշխիքային սպասարկման ժամկետ սահմանված լինելու դեպքում (օրինակ 3 տարի) պայմանագրի ապահովման գործողության ժամկետը արդյոք պետք է լինի մինչև այդ երաշխիքային ժամկետի ավարտի օրվան հաջորդող իննսուներոդ աշխատանքային օրը ներառյալ, և արդյոք այս դեպքում պայմանագրի ապահովումը վերադարձվում է նշված երաշխիքային ժամկետի ավարտից հետո ոչ ուշ քան հինգ աշխատանքային օրվա ընթացքում: | Օրենքի 35-րդ հոդվածի 4-րդ մասի համաձայն՝ եթե այլ բան նախատեսված չէ պայմանագրով, ապա պայմանագրի ապահովումը վերադարձվում է այն ներկայացնողին պայմանագրի կատարման ավարտից հետո ոչ ուշ, քան հինգ աշխատանքային օրվա ընթացքում:  Կարգի 32-րդ կետի 27-րդ ենթակետի համաձայն՝ հրավերով նախատեսվում է նաև, որ պայմանագրի ապահովումը այն ներկայացրած անձին վերադարձվում է օրենքի 35-րդ հոդվածով սահմանված ժամկետում՝ վերջինիս կողմից պայմանագրով ստանձնված պարտավորությունների ամբողջական կատարման դեպքում:  Այս կապակցությամբ հայտնում ենք, որ «պայմանագրով ստանձնված պարտավորությունների ամբողջական կատարում» հասկացության մեջ ներառվում է նաև երաշխիքային սպասարկման ժամկետը, իսկ պայմանագրի ապահովումը վերադարձվում է կնքված պայմանագրով ստանձնված պարտավորությունների ամբողջական կատարման դեպքում՝ ամբողջական պարտավորությունների կատարման ժամկետը լրանալուն հաջորդող 5 աշխատանքային օրվա ընթացքում:  Ինչ վերաբերում է պայմանագրի ապահովման գործողության ժամկետին, ապա այն սահմանելիս պետք է հաշվի առնել այն հանգամանքը, որ դրա գործողության ժամկետը չի կարող պակաս լինել պայմանագրի կողմի ստանձնած պարտավորությունների ողջ ծավալով կատարման վերջնաժամկետից, այդ թվում հաշվի առնելով պայմանագրին անհամապատասխան արդյունք ներկայացվելու դեպքում դրա շտկման ժամկետները: |
| 38 | Եթե օրենքով նախատեսված կարգով օրենքի պահանջների կատարման նկատմամբ հսկողության կամ վերահսկողության իրականացման ընթացքում բացահայտվել է, որ մասնակիցը կամ վերջինիս հետ փոխկապակցված կազմակերպությունները գնումների գործընթացին մասնակցելու իրավունք չունեցող մասնակիցների ցուցակում ներառվելուց հետո մասնակցել են գնման գործընթացներին և վերջիններիս հետ կնքվել են պայմանագրեր, արդյոք նշված պայմանագրերը պետք է լուծվեն և արդյոք նշված պայմանագրերի շրջանակում կարող են իրականցվել վճարումներ: | Եթե մասնակիցը կամ վերջինիս հետ փոխկապակցված կազմակերպությունները գնումների գործընթացին մասնակցելու իրավունք չունեցող մասնակիցների ցուցակում ներառվելուց հետո մասնակցել են գնման գործընթացներին և վերջիններիս հետ կնքվել են պայմանագրեր, ապա այդ պայմանագրերը միակողմանի լուծվում են և ձեռնարկվում են միջոցներ մասնակցին գնումների գործընթացին մասնակցելու իրավունք չունեցող մասնակիցների ցուցակում ներառելու ուղղությամբ, իսկ պատվիրատուն չի կրում պայմանագրի միակողմանի լուծման հետևանքով պայմանագրի կողմի համար առաջացող վնասների կամ բաց թողնված օգուտի ռիսկը: |

\*24-րդ- տողի «Պարզաբանում» սյունակում 18.01.2024թ. կատարվել է լրացում՝ ավելացվել է 2-րդ նախադասությունը: